b'\n_START_ARTICLE_\nRoger Walkowiak\n_START_PARAGRAPH_\nRoger Walkowiak (f\xc3\xb8dt 2. marts 1927 - 6. februar 2017), var en tidligere fransk cykelrytter, som vandt Tour de France i 1956. Hans for\xc3\xa6ldre var indvandret fra Polen, og han selv arbejdede som metalarbejder._NEWLINE_Walkowiaks sejr kom i den periode, hvor Touren var organiseret omkring nationalhold. Han k\xc3\xb8rte p\xc3\xa5 det franske nord-est-centre-hold (nord-\xc3\xb8st-central) og alts\xc3\xa5 ikke p\xc3\xa5 det franske A-hold. Sejren var sensationel. I et udbrud p\xc3\xa5 7. etape erobrede han den gule f\xc3\xb8retr\xc3\xb8je og beholdt den i f\xc3\xb8rste omgang. P\xc3\xa5 18. etape generobrede han den og holdt den derefter resten af vejen til Paris. Undervejs i l\xc3\xb8bet n\xc3\xa5ede han ikke at vinde en eneste etapesejr. Den samlede sejr byggede p\xc3\xa5 taktisk snilde, gode evner i bjergene og favoritternes vogten p\xc3\xa5 hinanden._NEWLINE_Offentlighedens reaktion p\xc3\xa5 hans sejr var blandet. Nogle var skuffede og sagde, at han havde v\xc3\xa6ret heldig, og at han havde opn\xc3\xa5et meget tid i det n\xc3\xa6vnte udbrud, mens andre havde stor sympati for ham. Siden form\xc3\xa5ede han ikke at leve op til det store resultat._NEWLINE_Betegnelsen "a la Walko" er senere blevet brugt til at beskrive en overraskende sejr inden for cykelsporten.'